 **DEN NORSKE KIRKE**

 Rennebu kirkelige fellesråd

VEDTEKTER FOR GRAVPLASSENE I RENNEBU KOMMUNE (FORSKRIFT)

Jf. lov av 7.juni 1996 nr. 32 om gravplasser, kremasjon og gravferd (gravferdsloven) § 21 (1)

Vedtatt av Rennebu kirkelige fellesråd 14.01.20.

Godkjent av Nidaros bispedømmeråd 08.06.20.

I kraft fra 01.01.2020 (ingen endring i møte fellesråd 16.01.24)

.

**§ 1 FORVALTNING**

Gravplassene i Rennebu kommune er underlagt Rennebu kirkelige fellesråd

administrasjons- og myndighetsområde.

**§ 2. DEFINISJONER**

Gravplassforvaltning: Rennebu kirkelige fellesråd under utøvelse av sitt

forvaltningsansvar for gravplassene i Rennebu kommune, jf. gravferdsloven med forskrifter.

Fri grav: Grav som gravplassforvaltningen har tildelt en avdød person fra kommunen som det

ikke betales festeavgift for i fredningstiden.

Festet grav: Grav som festes mot betaling av avgift.

Festet gravsted: Flere kistegraver som er festet sammen.

Urnegrav: Grav til askeurne med plass til fire urner, jf. gravferdsforskriften § 14. Dette gjelder

ikke *§ 11 Navnet minnelund* hvor det med urnegrav siktes til grav med plass til én urne.

Kistegrav: Grav som ivaretar forskriftens krav til størrelse for gravlegging av kister. I en

kistegrav kan det også gravlegges urner.

Fredningstid: Tidsrom fra siste gravlegging til graven kan tas i bruk igjen til ny gravlegging.

Festetid: Tiden det er avtalt å feste en grav for.

Ansvarlig for grav: Den som er ansvarlig for en fri grav.

Fester: Den som står som part i en festeavtale.

Anonym minnelund: Gravfelt for anonyme graver. Feltet kan ha et felles minnesmerke uten

opplysninger om hvem som er gravlagt.

Navnet minnelund: Gravfelt med felles minnesmerke med navn og data på de som er gravlagt

der.

**§ 3. FERDSEL PÅ GRAVPLASSENE**

Besøkende skal så vidt mulig ferdes gående, jf. gravferdsforskriften § 9 (2).

Gravplassforvaltningen kan etter søknad gi kjøretillatelse ved dokumentert

sykdom/forflytningshemming. All kjøring skal skje ekstra hensynsfullt.

**§ 4. GRAVPLASSTILHØRIGHET**

Avdøde personer innen kommunen kan gravlegges på hvilken som helst av gravplassene i

kommunen.

De har rett til fri grav såfremt graven blir tilvist.

Avdøde personer som på grunn av sykdom eller alderdom har bodd i en annen kommune mot

slutten av livet, betraktes på samme måte som kommunens egne innbyggere og har rett til fri

grav såfremt graven blir tilvist.

Avdøde personer fra andre kommuner kan gravlegges i kommunen mot at kostnadene ved

gravferden og avgift som ved feste av grav betales.

**§ 5. FREDNINGSTID**

Fredningstid for kistegraver er 20 år. Urner kan settes ned i kistegrav før fredningstiden opphører.

Fredningstid for urnegraver er 20 år.

Gjenbruk gjelder for gravplassene ved Innset, Berkåk og Rennebu. På Nerskogen tillates ikke gjenbruk av graver p g a jordsmonnet(myr)

**§ 6. FESTE AV GRAV**

Når kistegrav skal tas i bruk, er det anledning til å feste en grav ved siden av, og etter søknad

til gravplassforvaltningen for en ekstra grav i tillegg når behovet tilsier det. Disse gravene

utgjør da ett gravsted.

Ved bruk av særskilt urnegrav kan det ikke festes en grav ved siden av.

Ved feste av grav ved siden av den kistegraven som tas i bruk, er festetiden 20 år.

Når festetiden er ute, kan gravstedet festes for nye 5 år. Når det er gått 60 år etter siste

gravlegging, kan festet ikke fornyes uten etter spesielt samtykke fra gravplassforvaltningen.

I god tid før festetiden er ute skal festeren varsles. Er festet ikke blitt fornyet innen seks

måneder etter forfall, faller graven eller gravstedet tilbake til gravplassen. Et gravsted kan bestå maksimalt 80 år etter siste gravlegging.

Innbetalt festeavgift betales kun tilbake hvis tilbakebetaling følger av bindende rettsregler

eller det foreligger særlige grunner.

Ingen kan gravlegges i festet gravsted uten festerens samtykke. Dersom den ansvarliges eller

festerens samtykke til bruk av festet grav ikke kan innhentes, kan gravplassforvaltningen ta

avgjørelse om gravlegging.

Fester plikter å melde adresseforandring.

**§ 7. GRAV OG GRAVMINNE**

Ved åpning av grav kan jord legges på omkringliggende graver og gravminner midlertidig

flyttes. Gravplassforvaltningen sørger for istandsetting igjen og vil dertil besørge graven

planert og tilsådd med gress etter gravlegging. Montering av gravminne kan først skje etter at

gravplassforvaltningen har godkjent gravminnet og merket stedet der det skal stå. Der gravminnet skal monteres oppå graven, kan dette skje tidligst 3 måneder etter gravlegging av kiste. Gravminne på urnegrav kan settes opp umiddelbart etter urnenedsettelsen. I påvente av gravminne ordner gravplassforvaltningen med et merke hvor avdødes navn settes på.

På nytt festet gravsted plasseres gravminnet sentralt i bakkant av gravstedet.

**§ 8. PLANTEFELT**

Foran gravminnet er det anledning til å opparbeide et plantefelt i høyde med bakken omkring.

Det må ikke være bredere enn gravminnets bredde. Det kan ikke stikke lengre fram enn 60 cm, målt fra gravminnets bakkant. Det kan ikke plantes vekster som overstiger gravminnets høyde eller går utover plantefeltet.

Det er ikke anledning til å bruke faste dekorgjenstander som blomsterurner, lykter m.v. i

plantefeltet. Ved tenning av lys på gravene skal det brukes gravlykter med lokk. Det er ikke anledning til å bruke fakler med åpen flamme. Lykter og andre løse dekorgjenstander skal fjernes etter bruk.

Det er anledning til å ramme inn plantefelt med delt steinkant eller bedplate som flukter med

terrenget omkring. Bedplate og fundament for gravminne skal ikke henge sammen.

Dersom det ikke er aktuelt å ha plantefelt, skal det være gressbakke på alle sider av

gravminnet.

Det er ikke anledning til å ramme inn graven med hekk eller døde materialer.

**§ 9. PLANTEMATERIALE**

Planter, kranser og liknende materiale som brukes ved gravferd eller ved pynting av grav og

som ender som avfall, skal fortrinnsvis være kompostérbart.

**§ 10. STELL AV GRAV**

Enhver ansvarlig for frigrav eller gravfester har rett og plikt til å stelle den graven

vedkommende har ansvar for. Plantefelt som ikke beplantes eller stelles skal tilsåes av den

ansvarlige eller bli tilsådd av gravplassforvaltningen.

Ansvarlig for grav eller fester plikter å holde gravminnet sikret og i forsvarlig stand.

Ansvarlig for grav eller fester kan inngå avtale om at kirkelig fellesråd, og den som gis tillatelse til det etter § 13, kan gjøre beplantning og stell av grav. En slik avtale fritar ikke den ansvarlige eller fester for ansvar vedkommende har etter den til enhver tid gjeldende regler.

**§ 11. NAVNET MINNELUND**

Ved gravlegging i navnet minnelund påføres navn og data til avdøde på en navneplate på

felles minnesmerke. Graver i navnet minnelund kan festes på lik linje med andre graver på gravplassen.

I navnet minnelund kan det festes en grav ved siden av. Dette gjelder også urnegrav. Ved

feste av grav ved siden av betales det festeavgift fra det tidspunkt den første graven tas i bruk.

Ved feste av grav ved siden av i navnet minnelund, vil ikke nødvendigvis gravene komme ved

siden av hverandre, men navneplatene.

Ved gravlegging i navnet minnelund må kostnader til navneplate og andel av minnesmerke,

beplantning og stell betales. Dette er en engangsavgift.

Gravplassforvaltningen har ansvar for felles beplantning og stell i minnelunden. Det er ikke

anledning til å opparbeide eget plantefelt for grav i minnelund. Det kan legges ned blomster/ kranser og tennes gravlys på sted anvist av gravplassforvaltningen.

**§ 12. BÅREROM**

Bårerom disponeres av kirkelig fellesråd og skal bare brukes til oppbevaring av

døde i tida fram til gravferden. Ingen har adgang uten etter tillatelse. Liksyning kan bare finne

sted etter samtykke fra den som sørger for gravferden og er de ansatte uvedkommende. Dersom det er flere kister i bårerommet ved liksyning, skal representant for enten begravelsesbyrå eller kirkestab være tilstede.

**§ 13. NÆRINGSVIRKSOMHET**

Næringsdrivende som ønsker å drive virksomhet på gravplassen skal innhente tillatelse fra

gravplassforvaltningen. Tillatelsen kan tilbakekalles dersom vedkommende ikke retter seg

etter de regler som gjelder. Slik virksomhet kan bare omfatte montering, sikring og vedlikehold av gravminner og beplantning og stell av graver.

**§ 14. ARBEID PÅ GRAVPLASSENE**

Anleggs- og vedlikeholdsarbeid skal skje hverdager i arbeidstiden (kl. 07:00-17:00) og må

ikke utføres på søndager, helligdager eller offentlige høytidsdager. Intet arbeid på gravplassen

må være til sjenanse for seremonier eller rituelle handlinger på gravplass eller i bygning på

gravplass. Næringsdrivende kan kun kjøre på gravplassen i den grad det er nødvendig for å

utføre arbeidet. Slik kjøring skal skje ekstra hensynsfullt.

**§ 15. DISPENSASJON FRA VEDTEKTENE**

Gravplassforvaltningen kan i særlige tilfeller og innenfor rammen av gravferdslov og

gjeldende forskrifter fravike § 14 i vedtektene.